治水謠
作者：郭祥正
朝代：宋

paragraphs: 去年圩破官不救，闕食逋亡十八九。
今年大水如去年，民困適遭何令賢。
賢哉何令能治水，槍木編蘆多准擬。
賞罰公平貧富均，赤脚親臨食亡匕。
每趨危墊必身先，往復連宵幾百里。
浪頭作惡工莫施，一拜能令二龍起。
白龍先去黑龍隨，鱗鬣分明皆見之。
須臾浪定埂可禦，父老驚嗟咸涕洟。
西門投巫安足比，亦勝乘輿濟溱洧。
活我生靈十萬家，惠澤陰功浹神理。
天子臨軒方用才，時時有詔搜草萊。
請歌何令能治水，願採斯言獻天子。